สถานการณ์โรค COVID-19 ในไทยวันนี้ไม่มีผู้ป่วยเพิ่ม กรมอนามัย ยืนยัน หน้ากากผ้าช่วยป้องกันโรคโควิด-19
สถานการณ์โรค COVID-19 ในไทยวันนี้ไม่มีผู้ป่วยเพิ่ม กรมอนามัย ยืนยัน หน้ากากผ้าช่วยป้องกันโรคโควิด-19 นายแพทย์ทวีศิลป์ วิษณุโยธิน โฆษกกระทรวงสาธารณสุข กล่าวในการแถลงสถานการณ์ประจำวัน กรณีโรค COVID-19 ว่า วันนี้ไม่พบป่วยเพิ่ม ทำให้ผู้ป่วยสะสมคงที่ 43 ราย จำนวนนี้รักษาหายแล้ว 31 ราย ยังอยู่รักษาในโรงพยาบาล 11 ราย โดยผู้ป่วยหนัก 1 ราย ภาพรวมอาการทรงตัว ส่วนสถานการณ์ภาพรวมประเทศไทยขณะนี้ อันดับประเทศที่มีผู้ป่วยมากที่สุด ตกมาอยู่อันดับ 15 แล้ว จากลำดับที่ 17 เนื่องจากขณะนี้ประเทศยุโรปพบผู้ป่วยมากขึ้น ทั้งอังกฤษและสหรัฐอเมริกา ขณะที่ สถานการณ์ทั่วโลกใน 75 ประเทศ พบผู้ป่วยยืนยันติดเชื้อจำนวน 92,321 ราย เสียชีวิต 3,137 ราย ส่วนผู้ที่เดินทางกลับจากประเทศที่มีการแพร่ระบาดเมื่อพบมีไข้ ไอ มีน้ำมูก เจ็บคอ หอบเหนื่อย ให้ประสานสถานพยาบาลหรือโทร 1422 โดยผู้ที่มีภูมิลำเนาในไทยหากไม่พบอาการต้องสงสัยให้กักตัวเองในที่พัก 14 วัน และปฏิบัติตามคำแนะนำอย่างเคร่งครัด ส่วนผู้ที่ไม่มีภูมิลำเนาในไทย ให้แสดงหลักฐานที่พักเพื่อให้เจ้าพนักงานควบคุมโรคติดต่อติดตามตัวได้ ทั้งนี้ เมื่อต้องกักกันตนเองที่บ้านต้องปฏิบัติตัวอย่างเคร่งครัด สวมหน้ากากอนามัยอยู่ห่างจากคนอื่น 1-2 เมตร งดร่วมกิจกรรมต่างๆ นอนห้องแยก ปิดปาก จมูกทุกครั้ง แยกของใช้ ทานอาหารแยกกับผู้อื่น ใช้ช้อนกลาง ทิ้งหน้ากากอนามัยให้ถูกวิธีหลีกเลี่ยงใกล้ชิดผู้อื่นโดยเฉพาะผู้ป่วย เด็ก และผู้สูงอายุด้านนายแพทย์บัญชา ค้าของ รองอธิบดีกรมอนามัย ยืนยันว่า หน้ากากอนามัยผ้าเป็นทางเลือกในการป้องกันโรคโควิด-19 พร้อมเชิญชวนคนไทยประดิษฐ์หน้ากากผ้าคนละ 3 ชิ้น สวม สำรอง และซัก เพื่อร่วมกันลดปัญหาหน้ากากอนามัยที่ขาดแคลน ซึ่งผ้าที่มีคุณสมบัติ เช่น ผ้าฝ้าย ผ้าใยสังเคาะห์ ผ้าสารู ซึ่งสามารถนำมาผลิตใช้เป็นหน้ากากผ้าได้ โดยป้องกันได้ร้อยละ 54-59 ซึ่งเพียงพอสำหรับคนทั่วไปที่จะเข้าไปในพื้นที่ชุมชน ประชาชนสามารถดูคลิปการทำหน้ากากผ้าได้ที่เว็บไซต์ของกรมอนามัย